रास्वपाले जिम्मेवारीपूर्वक कदम उठाएको छ : प्रमुख सचेतक परियार
राष्ट्रिय स्वतन्त्र पार्टीका प्रमुख सचेतक सन्तोष परियारले जिम्मेवारी पूरा गर्नका लागि सरकारमा सहभागी भएको बताएका छन् । रास्वपालाई प्रतिपक्षमा बसेर प्रश्नमात्रै उठाउने र समस्या मात्रै देखाउने छुट हुँदाहुँदै पनि मुलुकमा देखिएका समस्या समाधान गर्नका लागि सरकारमा जाने कदम उठाउनुपरेको उनको भनाइ थियो । 
काठमाडौँ — राष्ट्रिय स्वतन्त्र पार्टीका प्रमुख सचेतक सन्तोष परियारले जिम्मेवारी पूरा गर्नका लागि सरकारमा सहभागी भएको बताएका छन् । रास्वपालाई प्रतिपक्षमा बसेर प्रश्नमात्रै उठाउने र समस्या मात्रै देखाउने छुट हुँदाहुँदै पनि मुलुकमा देखिएका समस्या समाधान गर्नका लागि सरकारमा जाने कदम उठाउनुपरेको उनको भनाइ थियो । प्रतिनिधिसभाको बिहीबारको बैठकमा प्रमुख सचेतक परियारले अब सरकारले विधिको शासन ल्याउने बताए । उनले गठबन्धनमा सहभागी हुनुका पछाडि समस्याका समाधान दिनु रहेको बताए । 'राष्ट्रिय स्वतन्त्र पार्टीले जिम्मेवारीपूर्वक कदम उठाएको छ । जनतालाई साक्षी राखेर भनेको छ, अब परिवर्तन हुन्छ, परिवर्तन गर्नुपर्छ,' उनले भने, 'हामीलाई प्रतिपक्षमा रहेर आलोचना गर्ने सहजता थियो । तर, जिम्मेवार राजनीतिक पार्टीका हिसाबमा हामीलाई के थाहा छ भने हामीले प्रश्नमात्रै गरेर हुँदैन, समाधान पनि दिनुपर्छ । प्रश्न गर्न सजिलो छ, जब समाधान दिने बेला आउँछ त्यतिबेला कुनै पनि राजनीतिक पार्टी भाग्नु हुँदैन ।'राजनीतिक दलहरूबीच सुशासन कायम गर्नका लागि गठबन्धन हुनुपर्ने परियारको भनाइ थियो । 'गठबन्धनै गर्ने हो भने सुशासन कायम गर्नका लागि गरौं, विधिको शासनका लागि गरौं, सामाजिक न्याय स्थापित गर्न गरौं । महिला, दलित, मधेसी र सबै विभेद र उत्पीडनमा परेकाहरूलाई न्याय दिउँ, यत्ति गरौं न हामीले गठबन्धन गर्नै पर्दैन,' उनले भने । यी काम गरेमा देश गठबन्धन नगरे पनि बन्ने उनको भनाइ थियो । जनताको दैनिक जीवनमा परिवर्तन हुन्छ कि हुन्न भन्ने कुरा मुख्य रहेको परियारको भनाइ थियो । उनले शिक्षा, अर्थतन्त्र, रोजगारीको अवस्थामा सुधार ल्याउनुपर्ने बताए । प्रमुख सचेतक परियारले प्रश्न गर्न सजिलो रहेको तर समाधान गाह्रो भएको बताए । 'प्रश्न गर्न सजिलो छ, जब समाधान गर्ने बेला आउँछ, त्यतिबेला राजनीतिक पार्टी भाग्नु हुँदैन,' उनले भने ।रास्वपा विगतमा अन्य पार्टीले गरेको जस्तो गल्ती गर्न नआएको भन्दै परियारले मुलुकको मुहार परिवर्तन गर्ने विश्वासका साथ सरकारमा सहभागी भएको बताए । 'जुन दिन पार्टीले चाहेको काम गर्न सकिँदैन, त्यो दिन सत्ताबाट हट्नेछौँ,' उनले भने । रास्वपाको उपस्थितिले आम नागरिकको सपनालाई जगाएको उल्लेख गर्दै परियारले सरकारमा रहेर जनताको हित गर्ने पार्टीको एकमात्र उद्देश्य रहेको बताए । उनले संसद्लाई सुसंस्कृत अभ्यास गर्ने थलोका रुपमा विकास गर्नुपर्नेमा जोड दिए । रास्वपा सत्तामा अरुले जस्तो गल्ती गर्न नआएको उनले बताए । 